陪子瞻登徐州黄樓
作者：釋道潜
朝代：宋

paragraphs: 黄花離披秋日短，使君無事邀僧飯。
飯餘軟語爇香幽，共坐圓庵不知晚。
燭籠持火報黄昏，使君愛客還留連。
前登脩徑步超逸，後却從御來聯翩。
城頭陰陰未上月，城下激激鳴潺湲。
漁燈照船沙岸近，賈客夜唱聲清圓。
徘徊始轉黄樓側，銀箭銅壺知幾刻。
欄干倚遍惜分携，泣泣芙蓉珠露滴。